《观莲》
宋代·韩元吉

广寒仙子衣作裳，夜从宓妃款英皇。
朝游洛蒲暮潇湘，红妆翠羽森成行。
仙姿不作时世妆，或凝朝霞艳秋霜。
临流顾影濯沧浪，游鱼属玉双鸳鸯。
长良北斗相低昂，笑中如花语如香。
徘徊醉著清漏长，炯然开奁照湖光。
湖风吹水洒面凉，明珠落佩千鸣珰。
碧筩宛宛中可觞，为君行歌酌天浆。
瑶池玉井遥相望，归舟浮空月茫茫。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。